Kraći filmovi idealna su prilika za ekranizaciju kulture i bogate istorije jedne zemlje. Srbija, zahvaljujući burnoj prošlosti ima čime da se pohvali, a mladi tim Kruševljana rešen je da kroz 45 minutni film predstavi život Kneza Lazara. Za to im je potrebna velika finansijska pomoć zbog čega su pokrenuli Indiegoog kampanju. Više o projektu sa rediteljem Markom Marinkovićem.

Ovaj igrano-edukativni film prati život kneza Lazara Hrebeljanovića od rođenja, odrastanja na dvoru cara Dušana, preko venčanja s Milicom i napredovanja do kneza, gradnje prestonog grada Kruševca, sve do same Kosovske bitke. Plan autora jeste da se film snimi u formatu od 45 minuta koji nalikuje na dokumentarne filmove koje radi History kanal.

Prema rečima Marka Marinkovića, mladog reditelja iz Kruševca, njegov tim već tri godine radi na ovom projektu i sa nešto prikupljenog novca do sada je snimljen promotivni video kako bi se potencijalnim donatorima pokazalo na koji način tim želi da prikaže čitavu priču:

23. oktobra pokrenuli smo crowdfunding kampanju i s obzirom na to da nismo sakupili kompletan budžet za film, polovinu tražimo putem Indiegogoa. Za ceo film nam treba minimum 40.000 evra, dok u Indiegogo kampanji prikupljanja novca tražimo 20.000 evra. Plan je da ukoliko sakupimo novac da sledeće godine krenemo u pripreme za snimanje i krajem 2018. godine da imamo premijeru filma.

Kada je reč o finansiranju, Marko kaže da je potraga za budžetom podeljena na dva dela – jedan deo prikupljaju putem crowdfunding kampanje, a drugi deo očekuju od opštine Kruševac, Eparhije kruševačke i lokalnih sponzora. „Ceo budžet biće uložen u pripreme za snimanje (izviđanje lokacija, pravljenje kostima, scenografije i rekvizita, kasting za glumce itd.), samo snimanje filma, kao i za postprodukciju koja uzima trećinu budžeta s obzirom na to da je potrebno što vernije uraditi tadašnje tvrđave, gradove, bitke i ostale detalje“, dodaje je Marinković.

Naša istorija, vredna dokumentovanja

Sagovornik Netokracija otkriva nam da je od inicijalne ideje za ovaj film do snimanja promotivnog videa prošlo godinu i po dana, dok je za to vreme ceo tim pokušavao da animira čelnike grada i potencijalne sponzore. Međutim, kako Marko kaže, na početku nije stizalo dovoljno podrške, kako finansijske, tako i moralne:

Primetili smo da svi pitaju da li mi to zaista možemo da izvedemo, pogotovu što ja nisam završio režiju i što sam mlad za jedan takav poduhvat. Onda sam se odlučio da sa to nešto novca što smo skupili, plus nešto iz svog džepa, snimimo promotivni video koji bi bio pokazatelj donatorima i sponzorima da mi to možemo da iznesemo do kraja.

Prezentovavši promotivni video čelnicima grada, ekipa filma dobija zeleno svetlo da bi deo projekta mogao biti jednim delom finansiran. Međutim, Marko otkriva da njegov tim još uvek ne zna da li će do toga doći i sa koliko novca bi grad mogao da pomogne – kao i da je ovo samo jedan od razloga zašto su se odlučili da ne čekaju odluku čelnika i obrate se građanima Srbije za pomoć putem platforme za grupno finansiranje.

Premijera filma krajem sledeće godine?

Na pitanje Netokracije da li se planira i serijal koji bi mogao biti emitovan na javnom servisu, Marinković ističe kako tim za sada nije razmišljao o tome, budući da je kompletan fokus na animaciji ljudi za ovaj 45-minutni film:

Radio televizija Srbije ima tu moć i sredstva da radi serije o srednjevekovnoj istoriji. Mi to nemamo. Zato gledamo da sa ovim prođemo u javnost, dovoljno ispromovišemo projekat, dobijemo podršku šire javnosti i čelnih ljudi i uradimo ovaj film o knezu Lazaru. Onda ćemo sigurno lakše nastupiti sa nekom drugom idejom slične tematike.

Marko na kraju otkriva da planovi za naredni period obuhvataju završetak ove kampanje do kraja novembra, te skupljanje dovoljno sredstava za taj početak. „Ukoliko sve bude kako treba, na proleće ćemo krenuti sa pripremama za snimanje, a tokom leta u samo snimanje, dok bi do kraja sledeće godine trebalo da imamo premijeru filma“, zaključio je na kraju Marinković. Više o projektu Knez Lazar pogledajte na zvaničnoj stranici Indiegogo kampanje.